Ramadi uchun hal qiluvchi janglarga hozirlik
Iroqning shia jangchilari Anbar viloyati poytaxtini "Islomiy davlat" to'dasidan qaytarish olishga hozirlik ko'rayapti.
Bir necha kun oldin jangarilar qaqshatqich hujumga o'tib, Ramadini egallab olgan, harbiylar dosh bera olmasdan qochgan edi. Bosh vazir Haydar al-Abadiy esa shia jangchilaridan yordam so'rashga majbur bo'lgan. Aytish kerak, Iroq armiyasi shia jangchilar bilan birga o'tgan oy Tikrit shahrini jangarilardan xalos etishga muvaffaq bo'lgan edi. Ittifoqchi bu taraflar "Islomiy davlat" guruhini shimolda poyaxt Bag'dodga yo'latmaslikni uddalagan. Endi esa maqsad poytaxtni g'arb tomondan himoya qilish. Iroq Mudofaa vazirligining bildirishicha, shu hafta "Islomiy davlat" garovidan 28 askar ozod qilingan. Oq uyning bildirishicha, Prezident Barak Obama vaziyatni yaqindan kuzatayapti. Qo'shma Shtatlar mahalliy armiyaning harakatlarini har jihatdan qo'llab-quvvatlaydi, deydi rasmiylar. Koalitsiya yakshanbadan beri jangarilar manzillarini sakkiz marotaba havodan nishonga olgan. Hisoblarga ko'ra, Ramadi uchun janglarda 500 odam nobud bo'lgan. Anbar viloyati rasmiylarining "Amerika Ovozi"ga aytishicha, shahar gumanitar halokat bilan yuzlashayapti. 6500 dan ziyod oila uy-joyini tashlab qochgan. Birlashgan Millatlar Tashkiloti va boshqa gumanitar tashkilotlar hududga yegulik, yopinchiq, chodirlar va dori-darmon yetkazayapti.